b'\n_START_ARTICLE_\nUrart\xc5\xa1\xc4\x8dina\n_START_SECTION_\nKlasifikacija\n_START_PARAGRAPH_\nUrart\xc5\xa1\xc4\x8dina je ergativen aglutinacijski jezik, ki ne spada niti med semitske niti med indoevropske jezike temve\xc4\x8d v posebno huro-urartsko dru\xc5\xbeino jezikov, katere edini drugi znani \xc4\x8dlan je hurit\xc5\xa1\xc4\x8dina. Jezik se je ohranil na \xc5\xa1tevilnih napisih z obmo\xc4\x8dja kraljestva Urartu, napisanih v asirskem klinopisu. Nekateri zgodovinarji trdijo, da je obstajal tudi urartski klinopis, za katerega pa ni dokazov._NEWLINE_Urart\xc5\xa1\xc4\x8dina je tesno povezana s hurit\xc5\xa1\xc4\x8dino, ki je nekoliko bolje dokumentirana in zgodnej\xc5\xa1a in potrjena v obdobju od pribli\xc5\xbeno 2000 pr. n. \xc5\xa1t. do 1200 pr. n. \xc5\xa1t. Jezika se nista prekrivala. Hurit\xc5\xa1\xc4\x8dina se je pisala pribli\xc5\xbeno do leta 1350 pr. n. \xc5\xa1t. Oba jezika sta se morala razvijati neodvisno od pribli\xc5\xbeno od leta 2000 pr. n. \xc5\xa1t. naprej. \xc4\x8ceprav urart\xc5\xa1\xc4\x8dina ni neposredno nadaljevanje katerega od huritskih nare\xc4\x8dij, je mnogo njenih zna\xc4\x8dilnosti mogo\xc4\x8de najbolje razlo\xc5\xbeiti kot inovativen razvoj hurit\xc5\xa1\xc4\x8dine, znane iz prej\xc5\xa1njega tiso\xc4\x8dletja. Podobnost velja predvsem za tako imenovano staro huritsko nare\xc4\x8dje, znano predvsem iz huritsko-hetitskih dvojezi\xc4\x8dnih besedil._NEWLINE_Igor Diakonoff in drugi so odkrili povezave med huro-urartskimi jeziki in severovzhodnimi kavka\xc5\xa1kimi jeziki. Ve\xc4\x8d kasnej\xc5\xa1ih \xc5\xa1tudij je pokazalo, da so povezave dokaj mogo\xc4\x8de.\n_START_SECTION_\nKorpus\n_START_PARAGRAPH_\nNajstarej\xc5\xa1e znano besedilo je iz obdobja kralja Sardurija I. iz poznega 9. stoletja pr. n. \xc5\xa1t. Najmlaj\xc5\xa1a besedila so iz obdobja tik pred padcem kraljestva kak\xc5\xa1nih 200 let kasneje._NEWLINE_Odkritih je pribli\xc5\xbeno 200 napisov v urartskem jeziku, napisanih v klinopisu obdobja, v katerem so bili napisani.\n_START_SECTION_\nKlinopis\n_START_PARAGRAPH_\nUrartski klinopis je standardiziran poenostavljen novoasirski klinopis. Od asirskega se razlikuje po tem, da vsak znak izra\xc5\xbea samo en glas. Z znakom gi\xf0\x92\x84\x80 se je izra\xc5\xbeal hiat, na primer u-gi-i\xc5\xa1-ti za U\xc4\xab\xc5\xa1di. Na skalnih napisih se je uporabljala razli\xc4\x8dica pisave z neprekrivajo\xc4\x8dimi se pismenkami.\n_START_SECTION_\nHieroglifi\n_START_PARAGRAPH_\nUrart\xc5\xa1\xc4\x8dina se je redkokdaj pisala tudi v anatolskih hieroglifih, ki so se uporabljali za pisanje luvij\xc5\xa1\xc4\x8dine. Tovrstni napisi so omejeni samo na Alt\xc4\xb1ntepe v vzhodni Anatoliji._NEWLINE_Domneva se, da je imel Urartu razen luvijske tudi svojo hieroglifsko pisavo, vendar je korpus napisov preskromen, da bi se ta trditev lahko potrdila. Zato tudi \xc5\xa1e vedno ni jasno, ali so odkriti simboli samo simboli ali del koherentnega sistema pisave. Hieroglifa sta zagotovo samo dva znaka, odkrita na posodah, in pomenita neki merski enoti: , ki pomemi aqarqi in , ki pomeni \xe1\xb9\xaderusi. Njun pomen je znan zato, ker so nekatere posode ozna\xc4\x8dene v klinopisu in s tema simboloma.\n_START_SECTION_\nPrimer besedila\n_START_PARAGRAPH_\nHaldi je korakal naprej s svojim oro\xc5\xbejem (?), osvojil Huradinaku, osvojil Gidimaru, osvojil de\xc5\xbeelo \xc5\xa0atiru. Haldi je mo\xc4\x8dan, Haldijevo oro\xc5\xbeje (?) je mo\xc4\x8dno.'